‘Un amor’, ‘El Arca de Noé’ i ‘El correo’, pel·lícules que tanquen la cartellera de gener a Burjassot
2025-07-24

El cinema Tívoli tancarà la cartellera del mes de gener en gran, oferint als espectadors i espectadores de Burjassot tres recents estrenes: Un amor, El Arca de Noé i El correo. Les entrades per a gaudir dels títols més nous del panorama cinematogràfic actual a Burjassot tenen un preu únic de quatre euros i es poden adquirir, telemàticament, en la pàgina web del cinema Tívoli i, de manera presencial, en la taquilla del cinema, des de mitja hora abans de l’inici de cada projecció. Els dissabtes, hi ha un preu especial de dos euros per a les persones majors de 65 anys.

Un amor és el nou llargmetratge de la cineasta Isabel Coixet i està basat en l’aclamada novel·la homònima de Sara Mesa (Anagrama, 2020). En el Tívoli, tindrà les seues projeccions el divendres 26 i el dissabte 27 de gener, a les 16.30 h. Amb una interpretació magistral per part de Laia Costa i de Hovik Keuchkerian, els protagonistes, la pel·lícula presenta a Nat, una dona que després de fugir de la seua vida a la ciutat, es refugia en el xicotet poble de L’Escapa, en el més profund de l’Espanya rural. En una casa quasi en ruïnes, acompanyada d’un gos salvatge i tosc, Nat intenta reconstruir la seua vida de nou. Después d’enfrontar-se a l’hostilitat del seu amo i a la desconfiança dels habitants del poble, Nat es descobrix a sí mateixa acceptant una inquietant proposta sexual del seu veí Andreas (Hovik Keuchkerian). A partir d’eixa confusa trobada, sorgirà una passió devoradora i obsessiva que consumirà a Nat completament i li obligarà a posar en qüestió el tipus de dona que creu ser. Un amor compta amb set nominacions per als Premis Goya, que se celebraran el 10 de febrer.

I d’Isabel Coixet a un altre dels grans noms propis de la direcció cinematogràfica a Espanya. Daniel Calparsoro acaba d’estrenar el seu últim treball: El correo, pel·lícula que es projectarà en el Tívoli el divendres 26 i el dissabte 27, a les 22.30 h i també el diumenge 28, a les 19.30 h. Es tracta d’un adrenalínic thriller, molt propi de Calparsoro, mesclat amb drama i comèdia negra, que protagonitzen Aron Piper i María Pedraza, i amb secundaris de la talla de Luis Tosar i Luis Zahera. La trama situa a l’espectador en 2002 i presenta a Iván, un ambiciós xaval de Vallecas al qual el seu barri li queda xicotet. Des del seu lloc de aparcacotxes en un luxós club de golf de la capital, prompte farà el seu primer gran pas: convertir-se en correu belga per a una organització internacional dedicada al blanqueig de diners. Iván començarà a transportar maletins rumb a Brussel·les i Ginebra. Però Iván no pot deixar de mirar cap al més alt. El diner negre de veritat fluïx a la Costa del Sol, amb empresaris de la construcció, polítics corruptes, banquers, esportistes i la màfia xinesa. Hi ha de tot i Iván vol el seu tros de pastís.

Com a proposta de cinema per a tota la família, arriba també al Tívoli per a tancar la cartellera de gener El Arca de Noé, que es projectarà el dissabte 27, a les 17 h i el diumenge 28, a les 16.30 h. L’Arca de Noé és una pel·lícula d’animació brasilera protagonitzada per dos ratolins. Vini, un carismàtic poeta amb una terrible por escènica, i Tito, un talentós i encantador guitarrista. Quan arriba el diluvi, només es permet que un mascle i una femella de cada espècie pugen a l’Arca de Noé. Amb l’ajuda d’una enginyosa panerola i un poquet de bona sort, Vini i Tito es colen en l’Arca i junts intentaran evitar l’enfrontament entre carnívors i herbívors. Podran estos polissons usar la música per a trencar la tensió i ajudar a totes les espècies a conviure, sense menjar-se els uns als altres, durant 40 dies i 40 nits? Caldrà comprovar-ho.